In nomine sancte et individue Trinitatis, amen. Philippus, Dei gratia Francorum rex. Noverint universi, presentes pariter et futuri, nos, divine pietatis intuitu, et ob remedium anime karissimi patris nostri Ludovici, bone memorie, et predecessorum nostrorum, ecclesie Regniaci hanc immunitatem donasse, atque in perpetuum concessisse, ut nullus publicus judex, nullus prepositus, nullus insuper ministerialium nostrorum exigat, vel requirat, sive ab inhabitatoribus predicte ecclesie, sive ab eorumdem famulis, in propriis scilicet rebus, pedagium, rotagium, theloneum vel aliquas alias consuetudines, set libri et quieti, tam per terram quam per aquam, ab omni consuetudine eant et redeant. Que omnia ut perpetuum robur optineant, presentem paginam sigilli nostri auctoritate, ac regii nominis karactere inferius annotato, communiri precipimus. Actum apud Fontem-Blaaudi, anno incarnati Verbi Mº Cº LXXXº primo, regni nostri secundo; astantibus in palatio nostro quorum nomina supposita sunt et signa: signum comitis Teobaldi, dapiferi nostri; signum Guidonis, buticularii; signum Mathei, camerarii; signum Radulphi, constabularii. Data per manum Hugonis, cancellarii. (Monogramme).